b"\n_START_ARTICLE_\nFacultat de Farm\xc3\xa0cia i Ci\xc3\xa8ncies de l'Alimentaci\xc3\xb3\n_START_SECTION_\nHist\xc3\xb2ria\n_START_PARAGRAPH_\nInici\xc3\xa0 les primeres classes a la Universitat de Barcelona el 1845, a l'edifici universitari de l'antic Convent del Carme (Barcelona). A partir del curs 1874-1875, la Facultat es va traslladar a l'ala dreta del Pati de Ci\xc3\xa8ncies, a l'Edifici Hist\xc3\xb2ric de Pla\xc3\xa7a Universitat. La postguerra espanyola va portar a una profunda reorganitzaci\xc3\xb3 de la universitat a l'estat amb la creaci\xc3\xb3 del concepte de ciutat o zona universit\xc3\xa0ria que, en particular, va donar lloc al Decret sobre ordenaci\xc3\xb3 de la Facultat de Farm\xc3\xa0cia el 1949 i la necessitat de buscar un edifici propi per a la Facultat at\xc3\xa8s el nombre creixent d'alumnat i les exig\xc3\xa8ncies de la doc\xc3\xa8ncia i les pr\xc3\xa0ctiques. Aquest edifici es va aixecar en un solar de l'antiga Riera Blanca, a Pedralbes, i marc\xc3\xa0 els or\xc3\xadgens de l'actual zona universit\xc3\xa0ria de Barcelona com a gran projecte urban\xc3\xadstic de la ciutat. El Pla d'ordenaci\xc3\xb3 urban\xc3\xadstica de l'actual avinguda Diagonal, for\xc3\xa7a controvertit per a molts t\xc3\xa8cnics, transformar\xc3\xa0 la part alta d'aquesta art\xc3\xa8ria del tra\xc3\xa7at urban\xc3\xadstic de la ciutat en un entorn universitari. Inicialment, en l'espai de la Riera Blanca es va pensar a construir-hi el Col\xc2\xb7legi Major Universitari Sant Raimon de Penyafort i cobrir la demanda d'estudiants, per\xc3\xb2 un seguit de decisions ministerials i necessitats estrat\xc3\xa8giques canvien el seu dest\xc3\xad fins a esdevenir, finalment, la seu de la Facultat de Farm\xc3\xa0cia present. Al final de l'any 1957, despr\xc3\xa9s d'un llarg proc\xc3\xa9s, l'edifici de la Facultat \xc3\xa9s enllestit i comencen de manera regular les classes. Quant a la seva estructura com edifici, en destaca l'entrada porticada del disseny del Col\xc2\xb7legi Major i les dues ales que, en el seu disseny original corresponia a les habitacions de planta de nois i noies de manera separada. Pocs anys m\xc3\xa9s tard, al davant de la Facultat s'hi edifiquen dos col\xc2\xb7legis majors -inicialment nom\xc3\xa9s masculins- que s\xc3\xb3n Fra Jun\xc3\xadper Serra i Sant Raimon de Penyafort, que impedien la sortida directa de Farm\xc3\xa0cia a l'avinguda Diagonal, tot un cas excepcional en la nova zona universit\xc3\xa0ria que es va eixamplant.\n_START_SECTION_\nHist\xc3\xb2ria recent\n_START_PARAGRAPH_\nFarm\xc3\xa0cia t\xc3\xa9 com a logotip identificatiu la porta de Gaud\xc3\xad que correspon a la porta de l'antiga finca G\xc3\xbcell. El curs 2001-2002 l'ensenyament de Ci\xc3\xa8ncia i Tecnologia dels Aliments va ser pionera en el proc\xc3\xa9s d'adaptaci\xc3\xb3 a l'Espai Europeu d'Ensenyament Superior._NEWLINE_Una altra novetat \xc3\xa9s la creaci\xc3\xb3, el 2004, de les unitats de coordinaci\xc3\xb3 docent (UCD) d'estades en pr\xc3\xa0ctiques tutelades, amb l'acord del Conselleria de Salut de la Generalitat de Catalunya i el Consell de Col\xc2\xb7legis de Farmac\xc3\xa8utics de Catalunya. Aquestes estades es consideren una activitat pr\xc3\xa0ctica per aplicar els coneixements adquirits per l'alumnat i assolir la compet\xc3\xa8ncia professional m\xc3\xa0xima en l'\xc3\xa0mbit farmac\xc3\xa8utic. El 1998 tamb\xc3\xa9 va crear-se la Unitat de Laboratoris Docents (ULD) per tal de centralitzar i potenciar l'aplicaci\xc3\xb3 de criteris de qualitat en el funcionament dels laboratoris docents de la Facultat. _NEWLINE_En clau de futur, la Facultat de Farm\xc3\xa0cia t\xc3\xa9 previst traslladar-se a un nou edifici situat en uns espais davant del Parc Cient\xc3\xadfic de Barcelona (PCB). El nou edifici pret\xc3\xa9n donar resposta a les exig\xc3\xa8ncies de la doc\xc3\xa8ncia i la recerca del futur i estar\xc3\xa0 ubicat en un entorn estrat\xc3\xa8gic que permetr\xc3\xa0 aprofitar les sinergies amb el PCB i el m\xc3\xb3n de la ind\xc3\xbastria farmac\xc3\xa8utica."